
Parlamentul  României

Camera  Deputaţilor
  Comisia pentru muncă                                Comisia pentru sănătate 

     şi protecţie socială                                              şi familie

Bucureşti, 13 martie 2014                            Bucureşti, 13 martie 2014
         Nr.4c-7/774                                                   Nr.4c-8/44                

RAPORT  COMUN
asupra propunerii legislative pentru modificarea alin.(11) al art.87 din Legea nr.448/2006 privind protecţia şi promovarea drepturilor persoanelor cu handicap

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie, au fost sesizate, prin adresa nr. Plx 611/2013 din 16 decembrie 2013, cu dezbaterea pe fond, în procedură obişnuită, a propunerii legislative pentru modificarea alin.(11) al art.87 din Legea nr.448/2006 privind protecţia şi promovarea drepturilor persoanelor cu handicap.

La întocmirea prezentului raport comun, Comisiile au avut în vedere:

· avizul favorabil al Consiliului Legislativ (nr.641/01.07.2013)

· avizul favorabil al Comisiei juridice, de disciplină şi imunităţi (nr.4c-11/1496/04.02.2014)

· avizul negativ al Comisiei pentru egalitatea de şanse pentru femei şi bărbaţi (nr.37/126/04.02.2014)

· punctul de vedere, negativ, al Guvernului (nr.1573/30.08.2013).

Propunerea legislativă are ca obiect de reglementare modificarea art.87 alin.(11) din Legea nr.448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, în sensul includerii persoanelor cu boli degenerative a căror afecţiune a generat deficienţe funcţionale şi/sau structural-anatomice într-un stadiu ireversibil în categoria persoanelor pentru care Comisia de evaluare stabileşte un termen permanent de valabilitate a certificatului, fără necesitatea unor reevaluări periodice.

În conformitate cu prevederile art. 63 din Regulamentul Camerei Deputaţilor republicat, cele două comisii au dezbătut separat proiectul de lege.

La şedinţa Comisiei pentru muncă şi protecţie socială din data de 25 februarie 2014 şi-au înregistrat prezenţa 22 deputaţi, din totalul de 24 membri ai comisiei. La dezbateri au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice d-l Codrin Scutaru – Secretar de Stat şi d-na Daniela Juravlea – director.

La şedinţa Comisiei pentru sănătate şi familie din data de 11 martie 2014 şi-au înregistrat prezenţa 16 deputaţi, din totalul de 18 membri ai comisiei. La dezbateri a participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice d-na Daniela Juravlea – director.

Raportul comisiilor a fost adoptat cu unanimitate de voturi.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
Propunerea legislativă a fost respinsă de Senat în şedinţa din 9 decembrie 2013.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisiile propun Plenului Camerei Deputaţilor respingerea iniţiativei legislative din următoarele considerente:
1. În conformitate cu prevederile art.85 alin.(10) din Legea nr.448/2006, Criteriile medico-psiho-sociale pe baza cărora se stabileşte încadrarea în grad şi tip de handicap sunt aprobate prin ordin comun al ministrului muncii, familiei şi protecţiei sociale şi al ministrului sănătăţii. În elaborarea acestor criterii, aprobate prin Ordinul ministrului muncii, familiei, protecţiei sociale şi persoanelor vârstnice şi al ministrului sănătăţii nr. 762/1992/2007, s-au avut în vedere principiile Clasificării Internaţionale a Funcţionalităţii, adoptate de Organizaţia Mondială a Sănătăţii în anul 2001. Aceste criterii au fost elaborate astfel încât persoanele pentru care se solicită încadrarea în grad de handicap să fie evaluate cât mai aproape de necesităţile reale.

Menţionăm, în acest context, că recent a fost constituit la Ministerul Muncii, Familiei, Protecţiei Sociale şi Persoanelor Vârstnice un grup de lucru comun în scopul elaborării unor modificări şi completări ale criteriilor aprobate prin ordinul menţionat, în scopul cuprinderii, în textul acestora, a acelor persoane ale căror afecţiuni nu se regăsesc în prevederile actuale. Aceste criterii cuprind şi în prezent referiri la boala Alzheimer, la sindroame extrapiramidale, între care şi boala Parkinson, precum şi alte afecţiuni oftalmologice, ORL şi ale sistemului nervos central, care pot fi încadrate în categoria bolilor degenerative.

2. Referitor la bolile degenerative, menţionăm că acest domeniu nu este precis delimitat din punct de vedere etiopatogenic, cuprinzând un număr mare de afecţiuni ce aparţin unor ramuri diferite ale patologiei, a căror identificare nu este uşoară. 

3. Introducerea noţiunii de “boli degenerative” nu contribuie cu nimic în plus la stabilirea afecţiunilor cu caracter ireversibil pentru care se poate stabili un termen permanent pentru emiterea certificatului. Totodată, această noţiune poate conduce la confuzie între evaluarea medicală şi evaluarea socială complexă. În acest sens, precizăm faptul că evaluarea persoanelor cu handicap are la bază şi modelul social, nu numai modelul medical. 

De altfel, Comisia Superioară de Evaluare a Persoanelor Adulte cu Handicap din cadrul Ministerului Muncii, Familiei, Protecţiei Sociale şi Persoanelor Vârstnice, în baza atribuţiilor de îndrumare şi control, a emis o instrucţiune prin care se stabileşte o listă de afecţiuni care produc un handicap ireversibil şi pentru care se poate emite un certificat de încadrare în grad de handicap cu caracter permanent de la prima sau a doua prezentare la evaluare.


PREŞEDINTE, 


                PREŞEDINTE,                                 


  FLORIN IORDACHE 


            RODICA NASSAR



SECRETAR, 



          SECRETAR,


   MIHĂIŢĂ GĂINĂ


               FLORIN BUICU
Întocmit,

Expert parlamentar Lidia Vlădescu

Consilier parlamentar Cristina Bologan

